“የተሳሳተ መረጃም ትክክለኛ መረጃም ተጽዕኖው እኩል ነው”ያሉት ዶ/ር ጌታቸው ኅዳር 24 ቀን 1995 ዓ.ም የወጣውን የአካባቢ ተጽዕኖ ግምገማ ዐዋጅ በመጥቀስ መንግሥት የፕሮጄክቱ ባለቤትና አስፈጻሚ እንደ መኾኑ መጠን ባለድርሻ አካላትን በሙሉ ማሳተፍ እንዳለበት፣ ይህም የሚጀመረው ተገቢውን መረጃ ተደራሽ ከማድረግ ጀምሮ መኾኑን መክረዋል።ዶ/ር ጌታቸው የጠቀሱት የአካባቢ ተጽዕኖ ግምገማ ዐዋጅ ስለ ሕዝብ ተሳትፎ በሚጠቅሰው ክፍሉ አንቀጽ 15 ቀጥር አንድ ላይ “….ማንኛውም የአካባቢ ተጽዕኖ የጥናት ዘገባ ለሕዝብ ይፋ በማድረግ በዘገባው ላይ አስተያየት መጠየቅ አለበት፤” ይላል፡፡ በቁጥር ሁለት ላይ ደግሞ “….በአጠቃላይ የሕዝብ በተለይም ደግሞ የፕሮጄክቱ አተገባበር ጉዳት ያስከትልባቸው ይኾናል ተብለው የሚገመቱ ማኅበረሰቦች አስተያየት በአካባቢ ተጽዕኖ ጥናት ውስጥ መካተቱን እንዲሁም ምርመራው በሚካሄድበት ወቅት መጤኑ መረጋገጥ አለበት፤” ይላል። በዚሁ ዐዋጅ ‹ተጽዕኖ› በማኅበራዊ እና ባህላዊ ገጽታዎች ላይ የሚከሠት ተከታይ ለውጥን እንደሚያካትት በዐዋጁ አንቀጽ አንድ ቁጥር አራት ላይ ተመልክቷል።